กรมส่งเสริมการปกครองท้องถิ่น เร่งมาตรการและแนวทางการให้ความช่วยเหลือชาวสวนยาง มอบหมายให้องค์กรปกครองส่วนท้องถิ่นทั่วประเทศ ขับเคลื่อนการดำเนินใช้ยางพารา
อธิบดีกรมส่งเสริมการปกครองท้องถิ่น ระบุ กรมส่งเสริมการปกครองท้องถิ่น สนองนโยบายรัฐบาล มอบหมายให้องค์กรปกครองส่วนท้องถิ่นทั่วประเทศ ขับเคลื่อนการดำเนินใช้ยางพารา เพื่อบรรเทาปัญหาความเดือดร้อนให้กับเกษตรกรชาวสวนยางพารา
นายสุทธิพงษ์ จุลเจริญ อธิบดีกรมส่งเสริมการปกครองท้องถิ่น กล่าวถึงมาตรการในการสนับสนุน และส่งเสริมการใช้ยางพารา ว่า ตามที่คณะรัฐมนตรี มีมติเห็นชอบการดำเนินโครงการส่งเสริมการใช้ยางพาราในหน่วยงานภาครัฐ ซึ่งรัฐบาล จึงมีนโยบายเพิ่มปริมาณการใช้ยางพาราในประเทศ โดยมอบหมายให้หน่วยงานต่างๆ ของภาครัฐ ส่งเสริมการใช้ยางพาราและผลิตภัณฑ์ในทุกรูปแบบนั้น ในส่วนของกรมส่งเสริมการปกครองท้องถิ่น หรือ สถ.ได้ดำเนินมาตรการและแนวทางการให้ความช่วยเหลือชาวสวนยางมาอย่างต่อเนื่อง ส่วนในปีนี้ ได้ชี้แจงทำความเข้าใจกับองค์กรปกครองส่วนท้องถิ่น หรือ อปท.ทั่วประเทศ เสนอโครงการหรือกิจกรรมที่มีส่วนผสมของยางพาราและอยู่ในแผนพัฒนาต่อสภาท้องถิ่น เพื่อขอใช้จ่ายเงินสะสมตามอำนาจหน้าที่ ทั้งนี้ รัฐมนตรีว่าการกระทรวงมหาดไทย ยังเน้นย้ำให้ดำเนินการช่วยเหลือเกษตรกรชาวสวนยางอย่างเต็มที่ เพื่อบรรเทาปัญหาความเดือดร้อน พร้อมให้รายงานผลการดำเนินการให้ทราบด้วย 
 สำหรับผลจากการดำเนินการในปีงบประมาณ 2561 ได้ดำเนินโครงการก่อสร้าง ปรับปรุง ซ่อมแซมและกิจกรรมอื่น ๆ โดยมียางพาราเป็นส่วนผสม รวม 3,275 โครงการ ปริมาณยางพารากว่า 19,000 ตัน ส่วนในปีงบประมาณ 2562 กรมส่งเสริมการปกครองท้องถิ่น ได้มีการจัดสรรเงินอุดหนุนเฉพาะกิจให้ อปท.ดำเนินการก่อสร้าง ปรับปรุง ซ่อมแซมถนน จำนวน 1,118 โครงการ รวมทั้งจะมีโครงการก่อสร้างถนนยางพาราซอยซีเมนต์ในพื้นที่ อปท.ที่มีถนนลูกรังให้ครอบคลุมทุกแห่งด้วย